L 136/88
HU
Az Európai Unió Hivatalos Lapja
2023.5.24.
(31)
Más piaci szereplők, például a hirdetési szolgáltatók, valamint a pénzforgalmi szolgáltatók a pénzmosás elleni uniós keret szerinti kötelezettségeik és önkéntes intézkedéseik révén szintén hozzájárulhatnak az online kalózkodás elleni küzdelemhez.
A kalózszolgáltatások bevételi forrásainak megszüntetése érdekében a Bizottság elősegíti az online hirdetésekről és a szellemitulajdon-jogokról szóló egyetértési megállapodás megkötését.
A megállapodás aláírói önkéntesen kötelezettséget vállalnak arra, hogy minimálisra csökkentik a hirdetések elhelyezését a szellemitulajdonjogokat, többek között a szerzői jogokat sértő weboldalakon és mobilalkalmazásokban.
Az ilyen együttműködést tovább kell ösztönözni annak biztosítása érdekében, hogy e szolgáltatások ne könnyítsék meg az élő események engedély nélküli továbbközvetítéséhez hozzáférést biztosító gazdasági szereplők támogatását és működését.
(32)
A kalózkodás holisztikus kezelése érdekében fontos növelni a végfelhasználók élő események közvetítéséhez vagy továbbközvetítéséhez való hozzáférésével kapcsolatos kereskedelmi ajánlatok elérhetőségét, megfizethetőségét és vonzerejét.
Ami a társadalom számára kiemelten jelentős eseményeket, például az olimpiai játékokat, a labdarúgóvilágbajnokságot vagy a labdarúgó-Európa-bajnokságot illeti, a tagállamok a 2010/13/EU irányelv 14. cikkével összhangban biztosíthatják a televíziós közvetítéshez való széles körű nyilvános hozzáférést.
(33)
Továbbá egy közelmúltbeli tanulmány szerint a versenyképes árú jogszerű kínálat hozzáférhetősége és rendelkezésre állása a kalóztartalmat fogyasztó felhasználók számának enyhe csökkenését eredményezte (12).
Ezért fontos felhívni a végfelhasználók figyelmét a jogszerű kínálat elérhetőségére.
Egyes tagállamok például biztosítják, hogy ha egy weboldalt ideiglenes intézkedés alapján blokkolnak, az ahhoz hozzáférni kívánó felhasználókat tájékoztatják a blokkolásról és azokról a forrásokról, amelyeken a tartalom jogszerűen hozzáférhető.
Ez történhet például a szellemi tulajdoni jogsértések európai megfigyelőközpontja által kifejlesztett Agorateka európai online tartalomportál említésével, amely a meglévő nemzeti portálokra hivatkozik.
(34)
A tagállamok közötti határokon átnyúló együttműködés fontos az élő események engedély nélküli továbbközvetítése jelenségének hatékonyabb kezeléséhez, hiszen ez a jelenség a természeténél fogva határokon átnyúló.
Az egyik tagállamban jogsértés megszüntetésére irányuló ideiglenes intézkedés hatálya alá tartozó szolgáltatásokra vonatkozó információcsere hasznos lehet a többi olyan tagállam végrehajtó hatóságainak tájékoztatása szempontjából, ahol ugyanezek a szolgáltatások elérhetők.
(35)
A 386/2012/EU európai parlamenti és tanácsi rendelet (13) a szellemi tulajdoni jogsértések európai megfigyelő­ központját bízta meg azzal, hogy olyan mechanizmusokat biztosítson, amelyek elősegítik a szellemitulajdon-jogok érvényesítésére vonatkozó információk tagállami hatóságok közötti cseréjének javítását, valamint az e hatóságokkal való és az e hatóságok közötti együttműködés előmozdítását.
A szellemi tulajdoni jogsértések európai megfigyelő­ központja által e kérdésekben elősegített, meglévő együttműködésnek olyan célhálózattá kell fejlődnie, amely lehetővé teszi a tagállamok számára a sport- és más élő események engedély nélküli továbbközvetítése esetén alkalmazott intézkedésekre, eljárásokra és jogorvoslati lehetőségekre – többek között e végrehajtási eszközök hatására és hatékonyságára –, valamint az e területen jelentkező kihívásokra és bevált gyakorlatokra vonatkozó információk strukturális cseréjét.
A hálózatnak lehetővé kell tennie a párbeszédet valamennyi tagállam között, és magában kell foglalnia az egyes tagállamokban meglévő szellemitulajdon-jogok érvényesítésével kapcsolatban meghatározott hatáskörökkel rendelkező közigazgatási hatóságokat.
A hálózat keretében gyűjtött információknak hozzá kell járulniuk az ajánlás hatásainak nyomon követéséhez.
(36)
A hatékonyabb végrehajtás elérésének másik módja az élő események engedély nélküli továbbközvetítése elleni jogok érvényesítésében részt vevő személyek szakértelmének megfelelő képzési intézkedések révén történő bővítése.
A szellemi tulajdoni jogsértések európai megfigyelőközpontját ösztönözni kell arra, hogy e konkrét területen dolgozzon ki és szervezzen tudásépítő tevékenységeket a nemzeti bírák és a nemzeti hatóságok számára.
(37)
A Bizottság szorosan nyomon fogja követni az ezen ajánlás fényében hozott intézkedéseket, a szellemi tulajdoni jogsértések európai megfigyelőközpontjának támogatásával, amelynek technikai szakértelmet és szervezési támogatást kell nyújtania, valamint nyomon kell követnie az élő események engedély nélküli továbbközvetítésének alakulását a tagállamokban.
E feladat végrehajtása érdekében alapvető fontosságú, hogy a tagállamok és az érdekelt
(12) Intellectual Property Crime Threat Assessment (A szellemi tulajdonnal kapcsolatos bűncselekmények általi fenyegetettség értékelés), EUIPO és Europol, 2022.
március.
(13) Az Európai Parlament és a Tanács 386/2012/EU rendelete (2012.
április 19.) a Belső Piaci Harmonizációs Hivatalnak (védjegyek és formatervezési minták) a szellemi tulajdonjogok érvényesítésével kapcsolatos feladatokkal, ideértve a közszféra és a magánszektor képviselőinek a szellemi tulajdoni jogsértések európai megfigyelőközpontjaként történő összehívásával való megbízásáról (HL L 129., 2012.5.16., 1. o.).